《西溪次韵九首 其五》
宋代·刘跂

秋风涨川谷，小汊亦容舠。落照收长缆，随流试短篙。

隔溪闻鼓枻，临海试观涛。解赋南州浦，前身何水曹。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。